**Buskerud Papirfabrik** ble grunnlagt i 1914 under navnet «Phønix Papirfabrik» i Drammen. Fabrikken holdt til nede ved Drammenselva på Åssiden i Buskerudveien 145. Fabrikken ble i 1922 solgt til skipsreder Herlovsen i Oslo, med hans fetter Julius Stephansen som disponent, og navnet ble endret til «Phønix Paper Mill». Drammens Privatbanker overtok etter konkurs i 1925 og solgte videre til papirgrossisten og papirforedleren Emil Moestue i 1927. Navnet ble da endret til Buskerud Papirfabrik. Den nye disponenten ble Einar Gundersen. Hovedkontoret ble lagt til Skippergata 40 i Oslo. Etter at Moestue overtok fabrikken ble den omstilt til å produsere hovedsaklig trefritt skrive- og trykkpapir og beslektede trefrie kvaliteter. I 1935 startet den første produksjonen av sikkerhetspapir, forfalskningsfritt sjekkpapir for Christiania Bank og Kreditkasse. En del av papiret produsert ved Buskerud Papirfabrik ble levert direkte til Moestues trykkerier og omfattende papirforedlingsvirksomhet i Oslo. Papirfabrikken gjennomgikk større ombygginger i årene 1938, 1952 og 1960. Emil Moestue satset etter hvert på videreforedlingsvirksomhet knyttet direkte til papirfabrikken på Åssiden. I begynnelsen av 1950-årene ble det opprettet en avdeling for produksjon av skolemateriell. Ved årskiftet 1962–63 ble første byggetrinn på nordsiden av papirfabrikken innviet, hovedsaklig for produksjon av linjert, ulinjert og rutet skolemateriell. De to neste byggetrinnene ble innviet i 1965 og var en konvoluttfabrikk deretter i 1973 ble et lagerbygg innviet. I alt 10 000 m² fordelt på to etasjer. På den tiden hadde fabrikken 145 ansatte. Sivilingeniør Odd Sverre Langum fra Drammen var fabrikkens bestyrer i perioden 1946-1982. Fabrikken hadde i 1981 120 ansatte. Bedriften ble til slutt nedlagt i februar 1987. Fabrikkbygningen ble oppført i jugendstil og etter at fabrikken ble nedlagt i februar 1987, er fabrikklokalene blitt omgjort til 73 leiligheter. Bygningsmassen ser ganske original ut men den store skorsteinen er blitt revet.

Bildegalleri
------------

* Flybilde av Åssiden, 1954. Bildet viser Buskerud Papirfabrikk(nærmeste) og Jarlsberg Paper Mills. Bildet er tatt i retning Pukerud.Flybilde av Åssiden, 1954. Bildet viser Buskerud Papirfabrikk(nærmeste) og Jarlsberg Paper Mills. Bildet er tatt i retning Pukerud.
* Flybilde av Åssiden, 1954. Bildet viser Buskerud Papirfabrikk og Drammen Travbane.Flybilde av Åssiden, 1954. Bildet viser Buskerud Papirfabrikk og Drammen Travbane.
* Flybilde fra Åssiden i 1959, med Buskerud Papirfabrikk og Drammen Travbane.Flybilde fra Åssiden i 1959, med Buskerud Papirfabrikk og Drammen Travbane.
* Flybilde av Åssiden, 6. august 1959. Bildet viser Buskerud Papirfabrikk og Drammen Travbane. Bildet er tatt i retning Solbergelva.Flybilde av Åssiden, 6. august 1959. Bildet viser Buskerud Papirfabrikk og Drammen Travbane. Bildet er tatt i retning Solbergelva.

Referanser
----------

1. ↑  «Buskerud Papirfabrikk A/S | Drammen Byleksikon». *byleksikon.drmk.no*. Besøkt 17. april 2023.
2. ↑  «Kulturminneregistrering». *Drammen kommune* **(norsk)**. Besøkt 17. april 2023.

|  |  |
| --- | --- |
| Oppslagsverk/autoritetsdata | Drammen byleksikon **·** Sentralt stedsnavnregister
 |